Dag Zero kom: Nuwe noodmaatreëlsPatricia de Lille, Kaapstad se burgemeester. Foto: Tamaryn Africa/ANA Die Stad Kaapstad het nuwe noodmaatreëls aangekondig aangesien dit lyk of Dag Zero onvermydelik is. Patricia de Lille, burgemeester van Kaapstad, sê ondanks die feit dat Kapenaars vir maande lank gemaan is om water te spaar gebruik 60% steeds meer as 87 liter per dag. “In dié stadium moet ons aanneem dat hulle nie hul gedrag gaan verander nie en dat die kans dat ons nou Dag Zero op 21 April 2018 gaan bereik baie waarskynlik is.” Inwoners van Kaapstad se waterverbruik word vanaf 1 Februarie tot 50 liter per persoon per dag beperk. De Lille het gesê die nuwe vlak 6B-waterbeperkings het ten doel om die nuwe mikpunt van 450 miljoen liter water per dag te bereik. “Dit sal vir 150 dae in plek wees waarna die stad weer die situasie sal herevalueer.” Volgens De Lille kan mense nie meer gevra word om water te bespaar nie en moet hulle nou gedwing word. Sy het gesê die raad sal Vrydag stem oor bestraffende tariewe waarvolgens inwoners eksponensieel hoër tariewe vir waterverbruik bo 6 000 liter per maand gehef sal word. (ŉ Tabel volg onderaan die berig met die voorgestelde hoër tariewe). “Die voorgestelde droogteheffing sal waarskynlik laat vaar word weens die protes van Kapenaars dat dit onregverdig is. Ek verstaan die reaksie en dit was ŉ moeilike les vir die stad. Die stad het die heffing voorgestel om seker te maak dat ons kan voortgaan om belangrike en noodsaaklike dienste te lewer tydens die krisis.” Daar is intussen 200 plekke geïdentifiseer waar spesiale waterpunte opgestel gaan word waar mense ná Dag Zero water sal kan gaan haal. “Die stad sal van volgende week die punte se liggings begin bekend maak sodat gemeenskappe kan begin voorberei vir daardie moontlikheid.” Volgens De Lille word daar hard gewerk om die noodplan, wat ontsouting, grondwater en die hergebruik van water insluit, in plek te kry. “Soos ek egter alreeds gesê het, sal dit nie genoeg wees om Dag Zero te vermy nie.”